अल्पसंख्यक कार्य मंत्रालय
केंद्रीय पर्यावरण, वन एवं जलवायु परिवर्तन तथा श्रम एवं रोजगार मंत्री श्री भूपेंद्र यादव ने कहा- ''हुनर हाट'' ने देश के छोटे शहरों और दूरदराज के क्षेत्रों के कारीगरों और शिल्पकारों के पारंपरिक कौशल को राष्ट्रीय और अंतरराष्ट्रीय स्तर पर पहचान प्रदान की
"हुनर हाट" ने शिल्पकारों और कारीगरों को विकास प्रक्रिया की मुख्य धारा में शामिल करके उन्हें वित्तीय अवसर प्रदान किए हैं: श्री भूपेंद्र यादव
"हुनर हाट" ने कारीगरों और शिल्पकारों को रोजगार के अवसर प्रदान किए हैं और देश की प्रतिभा को बढ़ावा देने में मददगार साबित हुए हैं: श्रीमती मीनाक्षी लेखी
"हुनर हाट" कला और शिल्प की भारतीय विरासत की "रक्षा, संरक्षण और संवर्धन का एक आदर्श मंच" है: श्री मुख्तार अब्बास नकवी
केंद्रीय पर्यावरण, वन एवं जलवायु परिवर्तन तथा श्रम एवं रोजगार मंत्री श्री भूपेंद्र यादव ने कहा है कि ''हुनर हाट'' ने देश के छोटे शहरों और दूरदराज के क्षेत्रों के कारीगरों और शिल्पकारों के पारंपरिक कौशल को राष्ट्रीय और अंतरराष्ट्रीय स्तर पर पहचान दिलाई है।
नई दिल्ली के जवाहरलाल नेहरू स्टेडियम में आज "हुनर हाट" के 35वें संस्करण का उद्घाटन करते हुए श्री यादव ने कहा कि देश के समाज के हर क्षेत्र और हर वर्ग में कला और शिल्प कौशल की अनूठी प्रतिभा है। इस प्रतिभा को बढ़ावा देने की जरूरत है और "हुनर हाट" इस दिशा में महत्वपूर्ण भूमिका निभा रहा है।
श्री यादव ने कहा कि "हुनर हाट" संस्कृति, शिल्प और रचनात्मकता का संगम है। उन्होंने कहा कि प्रधानमंत्री श्री नरेन्द्र मोदी की प्रेरणा और केंद्रीय अल्पसंख्यक कार्य मंत्री श्री मुख्तार अब्बास नकवी के समर्पण ने भारतीय कारीगरों और शिल्पकारों के स्वदेशी उत्पादों के लिए पर्याप्त राष्ट्रीय और अंतर्राष्ट्रीय अवसर सुनिश्चित किए हैं।
मंत्री महोदय ने कहा कि “हुनर हाट” ने कारीगरों और शिल्पकारों को विकास प्रक्रिया की मुख्य धारा में शामिल करके उन्हें वित्तीय अवसर प्रदान किए हैं।
इस अवसर पर, केंद्रीय विदेश और संस्कृति राज्य मंत्री श्रीमती मीनाक्षी लेखी ने कहा कि "हुनर हाट" ने भारतीय संस्कृति, कला और देश की आत्मा को नई ऊर्जा और प्रोत्साहन दिया है।
श्रीमती लेखी ने कहा कि कोरोना चुनौतियों के बीच "हुनर हाट" ने कारीगरों और शिल्पकारों को रोजगार के अवसर प्रदान किए हैं और यह देश की प्रतिभा को बढ़ावा देने में मददगार साबित हुआ है।
इस अवसर पर केंद्रीय अल्पसंख्यक कार्य मंत्री श्री मुख्तार अब्बास नकवी ने कहा कि "हुनर हाट" कला और शिल्प की भारतीय विरासत के "संरक्षण, सुरक्षा और संवर्धन का एक आदर्श मंच" है। "हुनर हाट" "3 वी" - "विश्वकर्मा विरासत का विकास" का "शक्तिशाली उचित मंच" साबित हुआ है। उन्होंने कहा कि सरकार ने न केवल देश की कला और शिल्प कौशल की विरासत की रक्षा की है, बल्कि इसने स्वदेशी उत्पादों को नई ऊर्जा और बाजार तथा अवसर भी प्रदान किए हैं।
श्री नकवी ने कहा कि पिछले लगभग 6 वर्षों में “हुनर हाट” के माध्यम से 7 लाख 50 हजार से अधिक कारीगरों, शिल्पकारों और उनसे जुड़े लोगों को रोजगार और स्वरोजगार के अवसर प्रदान किए गए हैं। इनमें 40 प्रतिशत से अधिक महिला कारीगर शामिल हैं।
इस अवसर पर पूर्व केंद्रीय मंत्री एवं सांसद डॉ. हर्षवर्धन, सांसद श्री मनोज तिवारी और श्री प्रवेश साहिब सिंह मुख्य अतिथि के रूप में उपस्थित थे।
आज से 05 जनवरी, 2022 तक आयोजित किए जा रहे इस 14-दिवसीय "हुनर हाट" में 30 से अधिक राज्यों / केंद्र शासित प्रदेशों के 700 से अधिक कारीगर और शिल्पकार भाग ले रहे हैं।
स्वास्थ्य, स्वच्छता और सुरक्षा सुनिश्चित करने के लिए "हुनर हाट" में पर्याप्त और आवश्यक व्यवस्था की गई है। "हुनर हाट" में प्रवेश के लिए मास्क पहनना अनिवार्य है। आगंतुकों को मास्क भी नि:शुल्क उपलब्ध कराए जाएंगे। हुनर हाट के पूरे परिसर में साफ-सफाई, स्वच्छता और सुरक्षा बनाए रखने के लिए 350 से ज्यादा सफाई कर्मचारी और 200 से ज्यादा सुरक्षाकर्मी तैनात हैं। आयोजन स्थल के पास एक अलग पार्किंग की व्यवस्था की गई है जिसका प्रबंधन 50 लोगों की टीम कर रही है। हुनर हाट के विश्वकर्मा वाटिका, मेरा गांव मेरा देश और बावर्चीखाना खंडों के प्रबंधन में कुल 40 लोगों की तीन टीमें लगी हुई हैं। सीसीटीवी कैमरे और ड्रोन कैमरों से भी लगातार निगरानी की जा रही है। दर्शकों को किसी प्रकार की परेशानी न हो इसके लिए सभी उपाय किए गए हैं।
असम, आंध्र प्रदेश, बिहार, गुजरात, लद्दाख, जम्मू-कश्मीर, पंजाब, कर्नाटक, मध्य प्रदेश, उत्तर प्रदेश, राजस्थान, झारखंड, नागालैंड, मेघालय, दिल्ली, महाराष्ट्र, उत्तराखंड, पश्चिम बंगाल, मणिपुर, गोवा, पुडुचेरी, छत्तीसगढ़, तेलंगाना, चंडीगढ़, हरियाणा सहित 30 से अधिक राज्यों और केंद्र शासित प्रदेशों के उत्तम और सुरुचिपूर्ण स्वदेशी हस्तनिर्मित उत्पाद उपलब्ध हैं। इस "हुनर हाट" में देश के विभिन्न क्षेत्रों के पारंपरिक व्यंजन भी उपलब्ध हैं।
पंकज उधास, अल्ताफ रज़ा, दलेर मेहंदी, सुरेश वाडेकर, सुदेश भोंसले, कविता कृष्णमूर्ति, अमित कुमार, मनोज तिवारी, पवन सिंह, भूमि त्रिवेदी, मोहित खन्ना, जसवीर जस्सी, प्रिया मलिक, एहसान कुरैशी, रेखा राज जैसे प्रसिद्ध कलाकारों द्वारा विभिन्न सांस्कृतिक और संगीत कार्यक्रम और पुनीत इस्सर, गुफी पेंटल और अन्य कलाकरों द्वारा ऐतिहासिक धारावाहिक "महाभारत" का सजीव प्रदर्शन "हुनर हाट" का प्रमुख आकर्षण हैं। 31 दिसंबर 2021 के बाद सभी प्रमुख सांस्कृतिक कार्यक्रम प्रस्तुत किए जाएंगे।